b'\n_START_ARTICLE_\nDendrochronologija\n_START_PARAGRAPH_\nDendrochronologija \xe2\x80\x93 mokslas pagr\xc4\xafstas med\xc5\xbei\xc5\xb3 rievi\xc5\xb3 analize. Dendrochronologijos mokslas sukurtas XIX a. pabaigoje \xe2\x80\x93 XX a. prad\xc5\xbeioje. Mokslas apima datuot\xc5\xb3 metini\xc5\xb3 med\xc5\xbeio rievi\xc5\xb3 informacijos i\xc5\xa1gavim\xc4\x85 ir jos taikym\xc4\x85 aplinkos ir istoriniams tyrimams.\n_START_SECTION_\nTrumpa dendrochronologijos istorija\n_START_PARAGRAPH_\nMokslo istorija siekia XIX a. Dendrochronologijos moksl\xc4\x85 i\xc5\xa1pl\xc4\x97tojo JAV astronomas A. E. Douglass, kuris \xc4\xafk\xc5\xabr\xc4\x97 Med\xc5\xbei\xc5\xb3 rievi\xc5\xb3 tyrimo laboratorij\xc4\x85 Arizonos universitete. Jis yra laikomas \xc5\xa1io mokslo \xc4\xafk\xc5\xabr\xc4\x97ju. Lietuvoje pirmieji dendrochronologijos tyrimai atlikti habil. dr. T. Bitvinsko 7-ajame XX a. de\xc5\xa1imtmetyje. \xc5\xa0iuo metu dendrochronologiniai tyrimai Lietuvoje atliekami VDU Gamtos moksl\xc5\xb3 fakulteto Aplinkos tyrimo centro Dendroklimatologijos ir radiometrijos grup\xc4\x97je ir Nacionalinio muziejaus Lietuvos Did\xc5\xbeiosios Kunigaik\xc5\xa1tyst\xc4\x97s valdov\xc5\xb3 r\xc5\xabm\xc5\xb3 Dendrochronologijos laboratorijoje. \xc5\xa0ios grup\xc4\x97s u\xc5\xbeuomazgos Kaune siekia 1968 m., kuomet sausio 1 d. Lietuvos botanikos institute buvo \xc4\xafkurta dendroklimatochronologini\xc5\xb3 tyrim\xc5\xb3 grup\xc4\x97.\n_START_SECTION_\nDendrochronologijos mokslo pagrindai\n_START_PARAGRAPH_\nDendrochronologijos mokslas yra tampriai susij\xc4\x99s su med\xc5\xbei\xc5\xb3 savybe vidutinio klimato s\xc4\x85lygomis kasmet suformuoti po vien\xc4\x85 metin\xc4\x99 riev\xc4\x99. Kadangi, med\xc5\xbeio produktyvum\xc4\x85 lemia \xc4\xafvair\xc5\xabs aplinkos veiksniai ir individualios med\xc5\xbeio savyb\xc4\x97s, metini\xc5\xb3 rievi\xc5\xb3 plotis, medienos tankis bei kiti jos parametrai kasmet kinta. Lietuvos klimato s\xc4\x85lygomis da\xc5\xbeniausiai siauros riev\xc4\x97s susiformuoja d\xc4\x97l sausr\xc5\xb3 ir \xc5\xa1alt\xc5\xb3 \xc5\xbeiem\xc5\xb3 poveikio, o \xc5\xa1velnios \xc5\xbeiemos ir pakankamas vegetacijos sezono krituli\xc5\xb3 kiekis nulemia pla\xc4\x8di\xc5\xb3 rievi\xc5\xb3 formavimasi.'